探梅
作者：陸游
朝代：宋

paragraphs: 我遊東村衝暮烟，斷橋流水鳴濺濺。
欲尋梅花作一笑，數枝忽到拄杖邊。
高標元合著山澤，絕豔豈復施丹鉛。
定知曾授餐玉法，不爾恐是凌波仙。
錦江賦詩忽萬里，蓬山把酒今三年。
相逢風味宛如昨，人生何者非前緣。
頗思取醉極清賞，杖頭幸有百許錢。
但判插破烏紗帽，莫記吹落黄金船。